**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2012 M. SAUSIO 26 D. SPRENDIMO NR. T2-1 „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2012–2015 METŲ BENDROJO PLANO PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – įvertinus Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano įgyvendinimą, miesto švietimo situaciją, planas tikslinamas ir tobulinamas.

Tikslas – sudaryti sąlygas plėtoti geros kokybės švietimą, didinti jo prieinamumą už protingą, savivaldybei pakeliamą kainą.

Uždavinys – pakeisti Klaipėdos miesto savivaldybės tarybos sprendimo 1 ir 2 priedus.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, atsižvelgiant į pasikeitusią Klaipėdos miesto demografinę, socialinę ir ekonominę būklę, vadovaujantis Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768.

Siekiant įvertinti miesto švietimo situaciją 2013–2014 mokslo metais, visos miesto bendrojo ugdymo mokyklos buvo sugrupuotos į optimalias, problemines ir kritines, lyginant 5 sričių duomenis (vidutiniam mokiniui tenkantis ugdymo ir bendrasis plotas, išlaidos vidutiniam mokiniui nuo ugdymo ir bendrojo ploto, papildomai skiriamos mokinio krepšelio lėšos nuo trūkstamo poreikio) miesto vidurkio požiūriu. Taip pat vertintos 3 metų bendros ir kiekvienos mokyklos mokinių skaičiaus kaitos tendencijos, neužpildytų mokymosi vietų skaičius klasėse pagal Mokinio krepšelio nustatytą metodiką. Probleminėmis dėl per mažo mokinių skaičiaus nustatytos: Klaipėdos Ievos Simonaitytės, Andrejaus Rubliovo, „Saulėtekio“, pagrindinės mokyklos bei Salio Šemerio ir Naujakiemio suaugusiųjų gimnazijos. Daugiausia kritinių ir probleminių rodiklių surinko Klaipėdos Ievos Simonaitytės, Andrejaus Rubliovo, „Vyturio“ pagrindinės mokyklos bei Sendvario progimnazija.

Įvertinus minėtos analizės duomenis ir mokyklų bendruomenių pasiūlymus, šiuo sprendimo projektu nauja redakcija išdėstomi Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano, patvirtinto Klaipėdos miesto savivaldybės tarybos 2012 m. sausio 26 d. sprendimu Nr. T2-1, 1 priedas „Klaipėdos miesto bendrojo ugdymo mokyklų reorganizavimo, likvidavimo, pertvarkymo ir struktūros pertvarkymo planas“ ir 2 priedas „Mokytojų kvalifikacijų atnaujinimo ir įdarbinimo planas“ (Klaipėdos miesto savivaldybės tarybos 2013 m. kovo 28 d. sprendimo Nr. T2-55 redakcija).

Naujojoje priedų redakcijoje patikslinamos 2012 metais pradėtų vykdyti priemonių formuluotės, išbraukiamos įvykdytos priemonės, planuojami papildomi miesto mokyklų tinklo pokyčiai:

1) „Aitvaro“ gimnazijoje, atsižvelgus į bendruomenės prašymą, atidėti iki 2015-2016 mokslo metų nuotolinio mokymo vykdymą. Taip pat, atsižvelgus į „Santarvės pagrindinės mokyklos apsisprendimą, nevykdyti nuo 2014-2015 mokslo metų numatyto nuotolinio mokymo šioje mokykloje;

2) reorganizuoti Andrejaus Rubliovo pagrindinę mokyklą, prijungiant ją prie „Santarvės“ pagrindinės mokyklos, o jaunimo klasę nukreipiant į Naujakiemio suaugusiųjų gimnaziją;

3) pradėti struktūros pertvarkymą Ievos Simonaitytės pagrindinėje mokykloje nuo 2014 m. rugsėjo 1 d., palaipsniui formuojant tik jaunimo klases rusų ir lietuvių mokomosiomis kalbomis;

4) reorganizuoti Salio Šemerio ir Naujakiemio suaugusiųjų gimnazijas sujungimo būdu iki 2014 m. rugsėjo 1 d.;

5) pradėti vykdyti struktūros pertvarkymą nuo 2014 m. rugsėjo 1 d. „Saulėtekio“ pagrindinėje mokykloje, nekomplektuojant 9 klasės.

**3. Kokių rezultatų laukiama.**

Priėmus sprendimo projektą, nuo 2014 m. rugsėjo 1 d. būtų atsisakoma 1 mokyklos pastato (Andrejaus Rubliovo pagrindinės mokyklos, Debreceno g. 48), bus užtikrinamas ugdymo prieinamumas, tęstinumas, kokybė, pagerės kitų mokyklų patalpų užpildomumas, bus tikslingesnis biudžetinių lėšų panaudojimo prognozavimas bei veiksmingesnis švietimui skirtų išteklių panaudojimas. Kasmet būtų sutaupoma apie 0,5 mln. Lt iš savivaldybės biudžeto (1 pastato eksploatacijos išlaidos ir nepedagoginių darbuotojų darbo užmokestis).

**4. Sprendimo projekto rengimo metu gauti specialistų vertinimai.**

Nėra

**5. Išlaidų sąmatos, skaičiavimai, reikalingi pagrindimai ir paaiškinimai.**

Reorganizavime dalyvaujančių mokyklų situacija 2013-2014 mokslo metais:

1. Andrejaus Rubliovo pagrindinėje mokykloje mokosi 170 mokinių, iš jų 9 mokiniai – jaunimo klasėje. Mokinių skaičius šioje mokykloje mažėjo nuolat, o per trejus pastaruosius mokslo metus jis sumažėjo 48 proc. Neužpildytų mokymosi vietų skaičius klasėse (pagal Mokinio krepšelio nustatytą metodiką) yra 52, t.y. 30,6 proc. nuo bendro mokinių skaičiaus. Nors Andrejaus Rubliovo pagrindinė mokykla vykdė taupumo priemonių planą ir 1072,49 m2 Debreceno g. 48 patalpų buvo perduota Savivaldybės administracijai valdyti patikėjimo teise, tačiau dėl mokinių skaičiaus mažėjimo pateko į kritinių mokyklų sąrašą pagal 3 rodiklius (vienam mokiniui tenkantis bendrasis plotas, išlaidos vienam mokiniui nuo bendrojo ploto, papildomai skiriamos Mokinio krepšelio lėšos įstaigai nuo trūkstamo poreikio), į probleminių – pagal 1 rodiklį (išlaidos vienam mokiniui nuo ugdymo ploto);
2. Ievos Simonaitytės pagrindinėje mokykloje kasmet mažėjo mokinių skaičius ir šiuo metu joje mokosi 169 mokiniai, iš kurių 63 – jaunimo klasėse. Kadangi šiais mokslo metais Naikupės g. 25 pastate nebeliko Andrejaus Rubliovo pagrindinės mokyklos klasių ir 1124,84 m2 patalpų ploto grąžinta Ievos Simonaitytės pagrindinei mokyklai, o taip pat 20,6 proc. per 3 metus sumažėjo mokinių skaičius, mokykla tapo kritinė pagal vienam mokiniui tenkančio bendrojo ploto, išlaidų vienam mokiniui nuo bendrojo ir ugdymo ploto rodiklius, o probleminė – pagal vienam mokiniui tenkančio ugdymo ploto ir papildomai skiriamų Mokinio krepšelio lėšų įstaigai nuo trūkstamo poreikio rodiklius;
3. Salio Šemerio suaugusiųjų ir Naujakiemio suaugusiųjų gimnazijose nuolat mažėja besimokančiųjų skaičius: šiais mokslo metais minėtose gimnazijose atitinkamai mokosi 221 ir 248 mokiniai. Salio Šemerio gimnazijoje pagal vidurinio ugdymo programą mokosi 16 mokinių kurčiųjų klasėse. Ši gimnazija yra Sulupės g. 26 pastate, kuriame veikia ir Vydūno gimnazija. Naujakiemio suaugusiųjų gimnazijoje 2013-2014 mokslo metais pradėta diegti nuotolinio mokymosi forma, pagal kurią mokosi 14 mokinių Moodle virtualioje mokymosi aplinkoje;
4. „Saulėtekio“ pagrindinėje mokykloje mokinių skaičius per 3 metus sumažėjo nuo 301 iki 235 mokinių, t. y. 21,9 proc. Nors pagrindinės mokyklos 1700,94 m2 ploto buvo perduota Savivaldybės administracijai valdyti patikėjimo teise, ši mokykla liko kritinių mokyklų sąraše pagal vienam mokiniui tenkančio bendrojo ploto ir tenkančių išlaidų vienam mokiniui nuo bendrojo ploto rodiklius;
5. „Aitvaro“ gimnazijos nuostatuose buvo numatyta nuotolinio mokymosi forma, tačiau nesant lėšų specifinei įrangai įdiegti, apsispręsta šį pokytį atidėti iki 2015-2016 mokslo metų, o „Santarvės“ pagrindinėje mokykloje netikslinga diegti šią formą, kadangi pati mokykla nemato poreikio.

**6. Lėšų poreikis sprendimo įgyvendinimui.**

Šio sprendimo projekto įgyvendinimui papildomų lėšų nereikės, tačiau savivaldybės tarybai priėmus kitus sprendimus dėl Andrejaus Rubliovo pagrindinės mokyklos, Salio Šemerio ir Naujakiemio suaugusiųjų gimnazijų reorganizavimo, lėšų reikės atleidžiamų darbuotojų kompensacijų išmokėjimui, kadangi dalis mokytojų ir vadovų iš reorganizuojamų mokyklų gali netekti darbo. Konkretus lėšų poreikis bus numatytas Reorganizavimo sąlygų aprašuose, įvertinus atleidžiamų darbuotojų skaičių, jų darbo stažus bei kitas jiems priklausančias išmokas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: 1) bus sutaupytos 1 mokyklos pastato išlaikymui ir nepedagoginio personalo darbo užmokesčiui skiriamos lėšos; 2) pagerės kitų mokyklų užpildomumas; 3) bus sudaryta galimybė kryptingo meninio ugdymo programų įgyvendinimą tęsti „Santarvės“ pagrindinėje mokykloje.

Neigiamos pasekmės: 1) dalis reorganizuojamų Andrejaus Rubliovo pagrindinės mokyklos, Salio Šemerio ir Naujakiemio suaugusiųjų gimnazijų mokytojų ir vadovų gali netekti darbo; 2) darbuotojų išeitinėms kompensacijoms išmokėti reikės papildomų lėšų.

**PRIDEDAMA:**

1. Teisės aktų, nurodytų sprendimo projekto įžangoje, išrašai, 1 lapas.
2. Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano, patvirtinto Klaipėdos miesto savivaldybės tarybos 2012 m. sausio 26 d. sprendimu Nr. T2-1, 1 priedo „Klaipėdos miesto bendrojo ugdymo mokyklų reorganizavimo, likvidavimo, pertvarkymo ir struktūros pertvarkymo planas“ ir 2 priedo „Mokytojų kvalifikacijų atnaujinimo ir įdarbinimo planas“lyginamasis variantas, 10 lapų.

Švietimo skyriaus vedėja Laima Prižgintienė